Bărbatul acuzat că a agresat un jandarm şi a furat un pistol, în timpul protestelor din Piaţa Victoriei nu mai vrea să fie cercetat în libertate. El şi-a retras cererea prin care contesta arestul preventiv.

Apărătorul ales al bărbatului a declarat că a ajuns, alături de clientul său, la concluzia că aceasta este cea mai bună strategie în apărare pentru a-și crea un eventual avantaj pe viitor în acest proces penal.

„A fost voința sa aceea de a-și retrage contestația. Urmează să colaborăm în continuare cu polițiștii DGPMB și cu procurorul de caz. Au sprijinul lui în identificarea altor persoane”, spune Marius Iorga, avocat.

Avocatul a precizat faptul că bărbatul, din Ilfov, va coopera în continuare cu anchetatorii, pe care, luni, i-a condus la locul unde arma era ascunsă.

„A colaborat, a conștientizat gravitatea faptelor de care este acuzat. Știe de efectul pe care care-l au faptele sale”, adaugă Marius Iorga, avocatul bărbatului.

Apărătorul a menționat că furtul armei nu a fost o acțiune premeditată din partea clientului său, ci a fost de moment.

Poliţia Capitalei a anunţat că, luni seară, a fost recuperat pistolul sustras în 10 august de la femeia jandarm bătută în timpul protestului.

”În urma activităţilor continue desfăşurate de PTB şi DGPMB, s-a reuşit în urmă cu scurt timp recuperarea pistolului sustras în seara de 10 august de la jandarmul agresat”, anunţă purtătorul de cuvânt al Poliţiei Capitalei.

Potrivit reprezentanţilor Poliţiei, arma a fost găsită în zona localităţii Petrăchioaia din judeţul Ilfov.

”În urma actelor de urmărire penală continue desfăşurate de către procurorii din cadrul Parchetului de pe lângă Tribunalul Bucureşti, împreună cu Direcţia Generală de Poliţie a Municipiului Bucureşti, a fost recuperat pe raza judeţului Ilfov, în urmă cu puţin timp, pistolul sustras în timpul evenimentelor violente ce au avut loc în ziua de 10.08.2018, cu ocazia manifestaţiei din Piaţa Victoriei, Bucureşti”, a anunţat şi Parchetul de pe lângă Înalta Curte de Casaţie şi Justiţie.